Y chiquicojol conojel re vinak re jeꞌaponak pa tenemit Jerusalén chupan re kꞌij reꞌ,
chin niquiyaꞌ rukꞌij re Dios chupan re namakꞌij reꞌ,
jecꞌo chukaꞌ je caꞌe-oxeꞌ vinak griegos.
Re caꞌe-oxeꞌ vinak reꞌ xeꞌbapon-apo riqꞌuin re Felipe re aj-Betsaida,
y re Betsaida reꞌ chin re Galilea,
chin niquicꞌutuj jun utzil cha,
roma rejaꞌ jun ru-discípulo re Jesús.
Re vinak reꞌ xquibij cha:
Yoj nakajoꞌ yojchꞌo baꞌ riqꞌuin re Jesús,
yeꞌchaꞌ.
Re Felipe xba y xboꞌrbij cha re Andrés re can discípulo chukaꞌ.
Cꞌareꞌ che je caꞌeꞌ xeꞌba-apo cꞌa riqꞌuin re Jesús y xquibij cha:
Jecꞌo caꞌe-oxeꞌ vinak griegos niquijoꞌ yeꞌchꞌo aviqꞌuin.
Y re Jesús can jareꞌ xubij chique re je caꞌeꞌ discípulos reꞌ:
Ja kꞌij xbeka,
che yen re xinalax chiꞌicojol xticꞌueꞌ nukꞌij y xquintzolaj-a chilaꞌ chicaj.
Y ticꞌaxaj re xtimbij chiva vocame,
che can katzij-va:
Vo xa nakapokonaj nakatic-ka jun chꞌet rach-trigo pan ulef,
re chꞌet rach-trigo reꞌ xa choj cꞌa quireꞌ xticꞌueꞌ.
Jacꞌa vo xa man nakapokonaj-ta nakatic-ka,
astapaꞌ xticꞌueꞌ can chuxeꞌ ulef re chꞌet rach-trigo reꞌ,
xtel-pa y xtuyaꞌ rach.
Quireꞌ chukaꞌ re vinak re camas nupokonaj rucꞌaslen vovaꞌ chach re ruchꞌulef,
man xtuvel-ta rucꞌaslen re man niqꞌuis-ta.
Jacꞌa re man nupokonaj-ta rucꞌaslen nutzij yen,
can chin nojel tiempo nuyac-apo.
Can neꞌcꞌue-va rucꞌaslen re man niqꞌuis-ta.
Vo xa can cꞌo jun nrajoꞌ nuban re nusamaj,
tipa viqꞌuin.
Y re ancheꞌ yincꞌo-va yen,
can chireꞌ chukaꞌ xticꞌue-va rejaꞌ.
Re can xtibano re nusamaj,
xtinimersas rukꞌij roma re Nataꞌ Dios re cꞌo chicaj.
Yen camas nikꞌaxo re vánma vocame.
Pero man nimbij-ta cha re Nataꞌ che quinacolaꞌ chach re kꞌaxomal reꞌ,
xa roma reꞌ tak xineka,
y xa mareꞌ tak yincꞌo vocame.
Cꞌareꞌ rejaꞌ xubij:
Nataꞌ,
can tabanaꞌ che nikꞌalajin-ta re akꞌij,
xchaꞌ re Jesús.
Y can jareꞌ tak re Dios xchꞌo-pa chilaꞌ chicaj y xubij:
Can nbanon chic quireꞌ.
Y xtimban chic jun bey,
che can nikꞌalajin-va re nukꞌij.
Y camas chique re vinak re jecꞌo chireꞌ xeꞌbin che xa jun tempestad re xquicꞌaxaj tak xchꞌo-pa re Dios chilaꞌ chicaj.
Jacꞌa re nicꞌaj chic niquibij:
Jun ángel re xchꞌo-pa cha,
yeꞌchaꞌ.
Y re Jesús xubij chique:
Re Jun xicꞌaxaj che xchꞌo-pa chilaꞌ chicaj,
man nutzij-ta yen tak xchꞌo-pa,
xa itzij yex tak xchꞌo-pa chin che yex nitamaj yin anchique yen.
Vocame neꞌka-yan re kꞌij tak re Dios xtuban juzgar re ruchꞌulef,
y ja chukaꞌ kꞌij reꞌ tak re itzel re tzꞌamayon re ruchꞌulef,
can xtichꞌacataj-va.
Y tak yen xquinjotobax cho cruz,
re vinak can xqueꞌpa viqꞌuin yen,
roma can xquinsamaj pa tak cánma,
xchaꞌ rejaꞌ.
Re Jesús xubij quireꞌ,
chin xusekresaj andex che camic xtoc cha.
Y re vinak xquibij:
Rat abin che ja rat re Jun re xalax chakacojol,
pero xa nabij chukaꞌ che xcajotobax cho cruz.
Can man nakꞌax-ta pa kaveꞌ anchique roma quireꞌ nabij.
Roma yoj kataman re nubij chupan re ruchꞌabal re Dios che re Cristo tak xtipa,
xticꞌueꞌ chin nojel tiempo.
Can tabij cꞌa chaka vo xa re xalax chakacojol,
can jareꞌ re Cristo o mana-ta,
xeꞌchaꞌ rejeꞌ.
Jareꞌ tak re Jesús xubij chique:
Yen re sakil re cꞌa yincꞌo chic baꞌ iviqꞌuin.
Can chupan cꞌa re sakil reꞌ quixbiyin-va,
roma cꞌa cꞌo.
Y vo xa man xtiban-ta quireꞌ,
cꞌaja xtinaꞌ xteꞌkꞌukumar chivach,
y re pa kꞌokoꞌm nibiyin-va,
man rutaman-ta anchique lugar binak-va.
Mareꞌ,
re kꞌij tak cꞌa cꞌo re sakil iviqꞌuin,
can tinimaj,
chin che yixoc rajcꞌual re sakil reꞌ.
Quireꞌ xubij re Jesús chique re vinak.
Cꞌareꞌ xeꞌruyaꞌ can,
y rejeꞌ man xquitzꞌat-ta ancheꞌ xbo-va.